hu hu hu hu hu hu hu hu hu hu hu en hu hu hu hu hu hu hu hu hu hu en hu hu hu hu hu hu hu hu hu hu hu hu en hu hu hu hu hu hu hu hu hu hu hu hu hu hu hu hu hu hu hu hu hu hu hu hu zh hu hu hu hu hu hu hu hu hu hu hu
Az ún. panelprogram (hivatalos nevén iparosított technológiával épült lakóépületek energia-megtakarítást eredményező korszerűsítésének, felújításának támogatása) a rendszerváltozás utáni Magyarország legnagyobb, kormányzati ciklusokon átívelő lakóépület-rehabilitációs programja. A panelprogram során olyan fejlesztéseket támogatnak, amelyek hatékonyabbá teszik a panelházak energiagazdálkodását. Eddig a legtöbb fejlesztés Székesfehérvárott történt, itt csaknem minden panelépületet érintett a program. A program következtében számos nagyvárosunk lakótelepeinek jelentősen megváltozott az arculata.
A rákoskeresztúri lakótelep házai, előtérben egy panelprogramon már átesesett épülettel
Hőszigetelik egy kazincbarcikai panelépület homlokzatát 2007-ben
1.1 Előzmények, az első Panelprogram
Az 1960-as évektől kezdve a rendszerváltozásig a legtöbb magyarországi városban épültek iparosított technológiával, előre gyártott vasbeton elemekből álló, döntően lakócélú épületek. A köznyelv által egyszerűen panelháznak nevezett lakótömbök az ezredfordulóra egyre leromlottabb állapotba kerültek. Az épületek folyamatosan romló műszaki helyzete azok drasztikus leértékelődésével, az értékvesztés pedig a lakosaik tömeges vagyonvesztésével, a lakótelepek deklasszálódásával fenyegetett. A jellemzően a Kádár-korszakban épült lakótelepek felújításának állami támogatását fideszes országgyűlési képviselők kezdeményezték még 2000-ben.[1] A panelházak felújítására 2001-től kezdve juttatott forrásokat a kormányzat. A Panelprogramnak elkeresztelt, többször módosított összetételű támogatási formát valamennyi későbbi magyar kormányzat fenntartotta és az ország pénzügyi lehetőségeihez képest támogatta is.
2008-tól a program az Új Magyarország Lakás Felújítási Program részeként működött tovább.[2] 2011-ben a kormány ismét átszervezte a programot: a panelépületek felújításának támogatását az Új Széchenyi Terv Zöld Beruházási Rendszer nevű alprogramja vette át, amelyet a nemzetközi CO2-kvóták nemzetközi kereskedelméből finanszíroztak. Ugyanakkor a ZBR-ben lévő pénz elégtelen volt a korábban támogatandónak ítélt pályázatok finanszírozására, ezért 2011-ben a további pályáztatást a program története során először hosszabb időre felfüggesztették.[3]
A harmadik program 2014-ben indult, és 2020-ig tart.[4]
Homlokzati hőszigetelésen és ablakcserén átesett panelépület Szegeden
Az államszocialista évtizedekben épült panelházak egyik leggyengébb pontja a hőszigetelés elégtelensége. A lakótelepeket többnyire külföldről valutáért beszerzett és folyamatosan dráguló energiahordozókkal fűtötték, így az állam számára a legkedvezőbb megoldás az volt, ha az épületek hőszigetelését támogatja. A panelházak külső falainak hőszigetelése mellett külön támogatják a régi, elavult nyílászárók korszerűekkel történő lecserélését is. 2008-tól kezdve a program támogatja a panelházak vezetékrendszereinek felújítását is.
A 2008-as pályázat elemei:[5]
Nyílászárók energia-megtakarítást eredményező felújítása vagy cseréje
Homlokzatok és födémek hőszigetelése
Épületgépészeti rendszerek korszerűsítése, felújítása
A megújuló energiafelhasználás növelése
A panelprogramtól adminisztratív úton elkülönítve, de azt kiegészítve több magyar nagyváros is belevágott lakótelepeik közterületeinek felújításába.[6] A program a közterületek megújításával együtt a lakótelepek komplex revitalizációját eredményezi.
2007-ig a panelprogramra az állam 34,4 milliárd forintot költött. A támogatás révén az ország 820 000 panellakásából 190 000-et (23%át) újítottak fel valamilyen formában. Az érintett lakások energiafelhasználása 8-50%-kal csökkent.[7]
↑ Sasvári Szilárd felszólalása (magyar nyelven). Magyar Országgyűlés, 2000. november 10. (Hozzáférés: 2011. február 10.)
↑ Új Magyarország Lakás Felújítási Program (magyar nyelven). Belügyminisztérium, 2007. december 27. (Hozzáférés: 2011. február 11.)[halott link]
↑ Panelfelújítási program a Nemzeti Fejlesztési Minisztérium szerint (magyar nyelven). Ingatlan1, 2011. február 26. (Hozzáférés: 2011. augusztus 1.)
↑ Archivált másolat. [2018. szeptember 30-i dátummal az eredetiből archiválva]. (Hozzáférés: 2018. szeptember 30.)
↑ Bálint Tóth János: Tízmilliárdból folytatódik a panelprogram (magyar nyelven). Origo, 2007. október 3. (Hozzáférés: 2011. február 11.)
↑ Jauernik István: [www.kormanyszovivo.hu/media/retreive_file/11209?lang=hu A Panelprogram és a Kéményfelújítási Program eredményei] (magyar nyelven) (PDF). Önkormányzati Minisztérium. (Hozzáférés: 2011. augusztus 1.)
A lap eredeti címe: „https://hu.wikipedia.org/w/index.php?title=Panelprogram&oldid=24350607”
A lap szerkesztési előzményeinek megtekintése.
A lap utolsó módosítása: 2021. november 2., 12:57
A lap szövege CC BY-SA 3.0 alatt érhető el, ha nincs külön jelölve.